Ĩ na tä kua tä,
Jesus a hapalo kõo nö,
‑Pö pi honipo ti!
“Teusö a pitili” ĩ na pö pi kuu totioö!
“Jesus a pitili” ĩ na pö pi kuu naio totioö!
Ipa hao a pililali hamö sai pö kua apa lasoa.
Ĩ hamö sai pö kua apa lasoa mi aköna,
“Sai pö kua apa lasoa” sa kuu mi kipi.
Kamakö hai ĩ sai sa thaapö,
sa huu koonö pia kule.
Sa kopölöma,
kamakö hai ĩ sai sa thakö nö,
kamisa na makö pilia koka naiki pia salo,
sa waloa sapa kõikiso nö,
makö naka konö nö,
makö kai konasolö kitä.
Sa kõo piale,
ĩ hamö pili tiso walopoli,
ĩ ma tiso taö waikia‑ ĩ na Jesus a kuuma.
Ĩ na tä kua tä,
Tomé aiki,
‑Pata!
Witi hamö wa koonö pia kule?
Wa koonö piale ĩ sama tä tai mi.
Önö kutenö,
ĩ sama tiso taö naia soata kule ta o?
Ĩ sama tiso taö maneö!
‑ ĩ na Tomé a kuu ha,
Jesus aiki,
‑Ĩ pili tiso lö kui,
hi ĩ kamisa.
Hi kama pitili sa.
Õsi palimipama wi,
hi ĩ sa.
Kamisa na wa walo mi tä,
ipa hao Teusö a na wa walo pasio mai kitä.
Kamakönö sa taö totioö aköna,
ipa hao ma taö naia soatala pi.
Huki ipa hao ma taö waikia kule.
Ipa hao ma tapa waikioma‑ ĩ na Jesus a kuuma.
Ĩ na Jesus a kuu ha,
‑Pata!
Kamisamakö na au hao a mömaö!
Au hao wa mömaö ha,
“Aitaköö!
Ĩ na pätawö” samakö kuu kitä‑ ĩ na Filipe a kuuma.
Ĩ na a kuu ha,
Jesus aiki hö̃töwö,
‑Filipe ai.
Kamakö na sa kutia tä,
tä tetepo opa waikia kule maaki,
kawanö sa tai mia soatile?
Ai wanö sa tapa waikio noai,
ĩ wanö ipa hao a tapa naio waikioma.
“Kamisamakö na au hao a mömaö!”
wi na wa pi kuu salo,
ĩ na wa kuu ke?
“Ipa hao a õsi na sa pilitia kule.
Kamisa õsi na ipa hao a pilia hö̃tötia kule” ĩ na sa kuu totia kule.
Filipe ai.
“Jesus a kuuhe,
ĩ pitili tä sai a” ĩ na wa pi kuu maa kule?
‑ ĩ na Jesus a kuuma.
Ĩ na a kuu nö,
‑Kama sa pi saimo päo maneö!
Ipa hao a pinö kamakö na sa hapalama päo ke.
Kamisa õsi na ipa hao a pilitile,
ĩ a kalipalo pasioö.
Ĩ anö tä thama sinomo pasioö.
“Ipa hao a õsi na sa pilia,
kamisa õsi na ipa hao a pilia hö̃tötia” ĩ na sa kuule,
ĩ tä na,
“Pitili ta” pö kuu!
Sa hapaloö ha,
“Ĩ pitili ta” makö pi kuu maama tä,
sa tä aipama sinomoö ha,
“Jesus a õsi na Teusö a pilitia salo!
Jesus a õsi na Teusö a kalipalo opatiwö” ĩ na pö pi kuu!
“‘Jesus a pitili’ ĩ na wa pi kuu totio kuköma,
sa tä aipama sinomo kua noai na,
ĩ na wa tä thama totia hö̃töki kitä.
Ipa hao a na sa koonö pia manu kule,
pe epii wa tä aipama hasua apa haitio kitä” ĩ na sa kuu kuleö!
Sa holisimo mai kitäö!
“Jesus a hai ĩ pö̃ a toita apö asawö” ĩ na sanöma sa töpö pi thama pia salo,
ipa hao a na makö hapalo tä,
kamisanö makö a hini ipa kitä.
“Jesus sa thapo salo,
ĩ nasimö wa tä thama mi salo” ĩ na makö kuu ha,
ĩ na sa tä thama totiatalo opa hö̃töo kitä.
Kamisa na wa hapalo nö,
“Kamisanö wa thapo salo,
ĩ tä thamaö!”
ĩ na makö kuu ha,
sa tä thama totiatalo opa hö̃töo kitä‑ ĩ na Jesus a kuuma.